Dudu Myeni by SAL afgedankDudu Myeni, voormalige voorsitter van die SAL-raad. Foto: ANA Die kabinet het Woensdag radikale veranderinge aan die raad van SAL goedgekeur en volgens berigte vir Dudu Myeni as voorsitter afgedank. Myeni sal glo vervang word deur die sakeman JB Magwaza. Tydens die vergadering vroeër die dag het die kabinet ŉ nuwe raad goedgekeur en Tryphosa Mmakeaya, Mzimkhulu Malunga, Siphile Buthelezi, Nazmeera Moola en Gugu Sipamla is glo saam met Myeni die deur gewys. eNCA berig behalwe vir Magwaza is nuwe aanstellings op die raad Nolitha Fakude as adjunk-voorsitter, die sakemanne Geoff Rothschild en Martin Kingston, die lugvaartdeskundige Ahmed Bassa asook die rekenmeester Tinyiko Mhlari. Volgens die nuusagentskap het die kabinet besluit om Swazi Tshabalala, Peter Tshisevhe, Thandeka Mgoduso, Pieter Maluleka en Akhter Moosa op die raad te hou. Volgens bronne het Myeni se afdanking gepaardgegaan met uitgebreide onderhandeling deur Malusi Gigaba, minister van finansies. Die minister het SAL se krediteurs verseker dat hy Myeni sal vervang, iemand wat gesien word as ŉ getroue bondgenoot van Zuma en wie se termyn as raadsvoorsitter te midde van groot omstredenheid vroeër vanjaar verleng is. Daar word verwag dat die formele aankondiging oor die veranderinge aan die raad na afloop van ŉ kabinetsinligtingsessie vandag bekendgemaak sal word. Op 5 Oktober het die parlement se staande komitee oor finansies ŉ beroep op SAL gedoen om ŉ jaarlikse algemene vergadering in November te hou om ŉ plaasvervanger vir Myeni te vind. Myeni se termyn sou dan saam met die vergadering op 3 November tot ŉ einde gekom het. “Mense met gepaste lugvaartervaring en -kennis moet op die raad aangestel word, die bestuur moet versterk word en bewerings van korrupsie moet onmiddellik aandag kry,” het Yunus Carrim, die voorsitter van die komitee, destyds gesê. Vandeesweek het die komitee ŉ regsopinie ontvang dat die nasionale tesourie se reddingsboei van R3 miljard aan SAL moontlik onwettig kon gewees het. Die DA se Alf Lees het aangevoer Gigaba het dalk probeer om die parlement te ontduik met dié op-die-nipper-reddingsboei, wat gedoen is om te verhoed dat die lugredery agterstallig raak met die betaling van een van sy lenings. Woensdag het die komitee gesê Gigaba was reg om nie toe te laat dat die lugredery agterstallig raak nie, maar hy moes ŉ spesiale kredietsontwerp by die parlement ingedien het, eerder as om op artikel 16 van die Wet op Openbare Finansiële Bestuur te steun. Die reddingsboei was die tweede een vanjaar aan SAL om die lugredery toe te laat om sy leningsterugbetalings na te kom. Gigaba het in Junie ook goedgekeur dat geld van die nasionale inkomstefonds gebruik word om die lugredery in staat te stel om R2,2 miljard aan Standard Chartered Bank te betaal. Lees het Woensdag die nuus dat Myeni afgedank is verwelkom. “Sy het ongekende skade by SAL aangerig en moes nooit op die raad aangestel gewees het nie en beslis nie as raadsvoorsitter nie,” het hy gesê.